Յաջորդ բանախօսը «Պայման» եռամսեայ պարբերականի խմբագրակական կազմի անդամ, գրականագէտ դոկտ. Ղ. Ռազաւիզադէն էր: Նա բազմակողմանի ուսումնասիրել է Վարանդի բանաստեղծութիւնների թարգմանութիւնները եւ մի ընդարձակ վերլուծական յօդւածով ներկայացրել՝ «Պայման» պարբերականում (համար 73, 2015թ.): Ըստ բանախօսի պարսկերէն արտայայտութեան, Վարանդը մի բանաստեղծ է, որ խորապէս ճանաչում է հայոց վիշտը, նա իրապէս սիրոյ եւ կեանքի երգիչ է, իսկ նրա որոշ երկերում նրբօրէն արտացոլում է քրիստոնէական միստիկ ոգին: Բանախօսը ակնարկեց թարգմանւած ժողովածուում ներկայ բանաստեղծների ընդարձակ սպեկտրին ու ժանրային ու ոճային տարբերութիւններին եւ հետեւեալ կերպով եզրակացրեց. Վարանդի գործը յաջողած կարելի է համարել, եթէ օրինակ Մ. Օմիդի բանաստեղծութիւնը այնպէս թարգմանւած լինի, որ հայ ընթերցողին թւայ թէ հեղինակը հայ է եղել: